หุ้น IPO ครึ่งปีแรกเริงร่า!!
ภาพโดยรวมของครึ่งแรกปี 2564 ดูไปในทิศทางบวก ทำให้หุ้นเข้าใหม่ไอพีโอมีเสน่ห์ขึ้นมาท่ามกลางสถานการณ์ตึงเครียดของการแพร่ระบาดของโควิด-19
ภาพโดยรวมของครึ่งแรกปี 2564 ดูไปในทิศทางบวก ทำให้หุ้นเข้าใหม่ไอพีโอมีเสน่ห์ขึ้นมาท่ามกลางสถานการณ์ตึงเครียดของการแพร่ระบาดของโควิด-19
2 ก.ค. 2564

เส้นทางนักลงทุน
ครึ่งแรกปี 2564 ผ่านไปแล้วพบว่าหุ้น IPO หรือบริษัทจดทะเบียนเข้าใหม่ โดยที่เข้ามาซื้อขายในตลาดรองอยู่ในตลาดหลักทรัพย์รวมทั้งสิ้น 15 บริษัท แยกเป็นบริษัทเข้าใหม่กลุ่มตลาดหลักทรัพย์แห่งประเทศไทย (SET) จำนวน 6 บริษัท และกลุ่มตลาดหลักทรัพย์ เอ็ม เอ ไอ (mai) จำนวน 9 บริษัท
โดยบริษัทจดทะเบียนเข้ามาใหม่ในกลุ่มตลาดหลักทรัพย์แห่งประเทศไทย (SET) ได้แก่ บริษัท เอ็นเอสแอล ฟู้ดส์ จำกัด (มหาชน) หรือ NSL, บริษัท เงินติดล้อ จำกัด (มหาชน) หรือ TIDLOR, บริษัท ทางยกระดับดอนเมือง จำกัด (มหาชน) หรือ DMT, บริษัท แอสเซทไวส์ จำกัด (มหาชน) หรือ ASW, บริษัท โรจูคิส อินเตอร์เนชั่นแนล จำกัด (มหาชน) หรือ KISS และบริษัท ปตท. น้ำมันและการค้าปลีก จำกัด (มหาชน) หรือ OR
ทั้งนี้ เมื่อดูราคาหุ้นซื้อขายวันแรกปิดเหนือจองจากราคา IPO จำนวน 5 บริษัท มีดังนี้ NSL ปิดวันแรกราคาหุ้นเพิ่มขึ้นเหนือจอง 14.17%, TIDLOR ปิดวันแรกราคาหุ้นเพิ่มขึ้นเหนือจอง 25.34%, ASW ปิดวันแรกราคาหุ้นเพิ่มขึ้นเหนือจอง 0.31%, KISS ปิดวันแรกราคาหุ้นเพิ่มขึ้นเหนือจอง 55.56% และ OR ปิดวันแรกราคาหุ้นเพิ่มขึ้นเหนือจอง 62.50%
ขณะที่มี 1 บริษัทกลับพบว่ามีราคาหุ้นซื้อขายวันแรกปิดต่ำกว่าราคาจอง คือ DMT โดยปิดวันแรกราคาหุ้นลดลงต่ำกว่าจอง 0.62%
ส่วนด้านบริษัทจดทะเบียนเข้าใหม่ในกลุ่มตลาดหลักทรัพย์ เอ็ม เอ ไอ (mai) ได้แก่ บริษัท แอดเทค ฮับ จำกัด (มหาชน) หรือ ADD, บริษัท เซนต์เมด จำกัด (มหาชน) หรือ SMD, บริษัท ดิทโต้ (ประเทศไทย) จำกัด (มหาชน) หรือ DITTO, บริษัท วินเนอร์ยี่ เมดิคอล จำกัด (มหาชน) หรือ WINMED, บริษัท โปรเอ็น คอร์ป จำกัด (มหาชน) หรือ PROEN,
บริษัท พรอสเพอร์ เอ็นจิเนียริ่ง จำกัด (มหาชน) หรือ PROS, บริษัท เพรสซิเด้นท์ ออโตโมบิล อินดัสทรีส์ จำกัด (มหาชน) หรือ PACO, บริษัท ที คิว อาร์ จำกัด (มหาชน) หรือ TQR และบริษัท จักรไพศาล เอสเตท จำกัด (มหาชน) หรือ JAK อย่างไรก็ตามหุ้นดังกล่าวที่มีการเข้าซื้อขายวันแรกในตลาดรอง พบว่าราคาหุ้นปิดเหนือจองจากราคา IPO ทั้งหมดอย่างประสบความสำเร็จ
ด้าน ADD ปิดวันแรกราคาหุ้นเพิ่มขึ้นเหนือจอง 34.55%, SMD ปิดวันแรกราคาหุ้นเพิ่มขึ้นเหนือจอง 27.78%, DITTO ปิดวันแรกราคาหุ้นเพิ่มขึ้นเหนือจอง 113.33%, WINMED ปิดวันแรกราคาหุ้นเพิ่มขึ้นเหนือจอง 90.32%, PROEN ปิดวันแรกราคาหุ้นเพิ่มขึ้นเหนือจอง 156.92%, PROS ปิดวันแรกราคาหุ้นเพิ่มขึ้นเหนือจอง 68%, PACO ปิดวันแรกราคาหุ้นเพิ่มขึ้นเหนือจอง 184.29%, TQR ปิดวันแรกราคาหุ้นเพิ่มขึ้นเหนือจอง 200% และ JAK ปิดวันแรกราคาหุ้นเพิ่มขึ้นเหนือจอง 39.31%
ผลสรุปความสำเร็จจากการเข้าเทรดที่สูงกว่าราคาหุ้นจองในตลาดแรก เมื่อเข้ามาซื้อขายวันแรกในตลาดรอง พบว่าในกลุ่ม SET และ mai เกือบทุกตัวที่เข้าระดมทุนผ่านตลาด IPO เข้าเทรดวันแรกราคาเหนือจองยกเว้น DMT ที่เหมือนจะรอด สุดท้ายก็ไม่รอด ลงไปต่ำจองจนได้…
ขณะเดียวกัน ที่เรียกเสียงฮือฮาและขวัญกำลังใจให้หุ้นไอพีโอได้อีกครั้ง แม้ว่าช่วงดังกล่าวภาวะจะไม่เต็มใจ แต่กลับมีบริษัทสามารถสร้างสถิติอีกครั้งในการเข้าซื้อขายวันแรก โดยทำราคาขึ้นสูงชนเพดานสูงสุด 200% (ซีลลิ่ง) สำหรับการซื้อขายของหุ้นไอพีโอวันแรกที่เป็นพระเอกในหุ้นไอพีโอครึ่งแรกปี 2564 คือ TQR นั่นเอง!!!
ส่วนหลังจากเวลาผ่านไป การซื้อขายอยู่ในตลาดรองมาถึง ณ วันที่ 30 มิ.ย. 2564 ซึ่งเป็นวันสิ้นงวดครึ่งแรกปี 2564 พบว่าส่วนใหญ่ราคาหุ้นยังคงสามารถรักษาระดับเหนือราคาจองไว้ได้อย่างแข็งแกร่ง….
ยกเว้นหุ้น DMT ราคาคงทรุดลงอย่างต่อเนื่อง จากวันซื้อขายวันแรกจนถึงปัจจุบัน หากเทียบกับราคาไอพีโอกับราคาหุ้นล่าสุด พบว่าปรับตัวลงต่ำกว่าราคาจอง 16.25% ขณะที่ ASW จากที่ปิดวันแรกราคาหุ้นเหนือจอง แต่หากมาเทียบกับราคาหุ้นล่าสุด กลับพบว่าราคาปรับตัวลงต่ำกว่าราคาจองแล้ว 5.80%

สุดท้ายแล้วภาพโดยรวมของครึ่งแรกปี 2564 ดูไปในทิศทางบวก ทำให้หุ้นเข้าใหม่ไอพีโอมีเสน่ห์ขึ้นมาท่ามกลางสถานการณ์ตึงเครียดของการแพร่ระบาดของโควิด-19
ด้วยหุ้นไอพีโอทำให้ผู้ไล่ล่าที่โหยหาหุ้นไอพีโอได้รับความสำเร็จ และคงต้องลุ้นว่าในครึ่งหลังของปี 2564 หุ้นไอพีโอที่กำลังจ่อเข้ามาซื้อขายในตลาดรองจะประสบความสำเร็จตามหรือไม่ ????